Peter Skaarup (DF), 2008-01-23:
Vi synes, at det meget godt, at man får en debat i Folketinget i dag om den asylaftale, der er blevet indgået i sidste uge mellem regeringen og Dansk Folkeparti.
Og det gør vi, fordi vi faktisk synes, at vi har opnået en rigtig god aftale, der tager hånd om de udfordringer og de problemer, der lige nu er for afviste asylansøgere i Danmark.
Vi har fra starten ønsket, at når man er afvist asylansøger, sikres det, at man ikke kan få asyl i Danmark, og at det skæres ud i pap for afviste asylansøgere.
Det er vigtigt for os hele tiden at fortælle om, at i den aftale er udgangspunktet, at hvis man har fået afprøvet sine muligheder og fået prøvet sin sag via alle kanalerne i det danske asylsystem, som er meget godt, fordi man har mulighed for at appellere på forskellig vis, og myndighederne har konstateret ved en nærmere undersøgelse, at man faktisk ikke kan få asyl, at man ikke er berettiget til asyl, at man ikke er rigtig flygtning og skal vende tilbage til sit hjemland, ja, så skal man vende tilbage til sit hjemland.
Det er hele udgangspunktet for den politik, vi har haft i Danmark gennem årene siden 2002.
Hvis vi ser på, hvordan udviklingen er gået, er den gået i den meget fornuftige retning, at stadig flere af de, der har ventet på at komme tilbage, de, der ikke har kunnet få asyl, faktisk er vendt tilbage.
I 2003 var antallet efter en efter vores opfattelse uansvarlig udlændingepolitik, som den gamle SR-regering stod bag ved, på 2.751 personer, der ikke kunne komme tilbage, ikke var vendt tilbage.
Det tal er nu nede på 741 personer her den 5. januar 2008.
Det vil sige, at i de 5 år, hvor vi har arbejdet med de her ting, er man gået fra, at der var knap 3.000 personer, som ikke var vendt tilbage, til nu lidt over 700 personer, og tallet falder stadig væk.
Det er jo simpelt hen sket for at skabe den lykkeligste tilværelse som muligt for de asylansøgere, der ikke kan få asyl i Danmark, i det hjemland, hvor de skal få deres familier op at stå, hvor de skal give børnene den trivsel, som børnene skal have, og i det hele taget hjælpe det land, der måske har været i problemer - og det må vi jo sige at de lande, hvorfra der kommer flygtninge, ofte har - og få dem til at køre igen.
Og hvad er bedre end at komme tilbage og give det samfund en hjælpende hånd?
Så længe sigtet er det, har vi også løsningen klar, så vi kan få det tal nedbragt mest muligt.
Så har vi så sagt, at vi gerne vil hjælpe børnene, for de børn, der har været i Danmark igennem årene, og hvis forældre desperat har holdt fast i, at de alligevel vil blive i landet, skal selvfølgelig have den bedst mulige trivsel.
Og der har vi nu aftalt et rigtig godt tilbud, som Dansk Røde Kors så vil forestå i forbindelse med de afviste asylansøgere med børn.
Derfor er vores undren stor, når det er sådan, at det, som mange partier i Folketinget har ønsket og talt om i valgkampen, nemlig det her rigtig gode tilbud, nu kritiseres voldsomt i Folketingssalen; det kritiseres voldsomt fra alle sider, og alle ønsker at blande sig imod den aftale, som nu er indgået.
Skulle vi ikke koncentrere os om, at vi faktisk har fået en fornuftig aftale, som giver de vilkår, som mange har ønsket sig?